હકીકત તો એ છે કે રાજ્યો દ્વારા પેટ્રોલ-ડીઝલ પર લેવાતો ટેક્સ ઘટાડવામાં આવે તો ભાવ ઘટી શકે તેમ છે, પણ તેમ કરવા જતાં રાજ્યોની ટેક્સની આવકમાં મોટું ગાબડું પડી શકે તેમ છે. ગુજરાત જેવું રાજ્ય કે જ્યાં પેટ્રોલ-ડીઝલ પરનો ટેક્સ જ રાજ્યની આવકનો મોટો સ્ત્રોત છે, ત્યાં મુખ્યમંત્રી રૂપાણીએ ટેક્સ ઘટાડવાનો ઈનકાર કરી દીધો છે, ત્યારે જો કેન્દ્ર કોઈ પગલાં નહીં ભરે તો નજીકના સમયમાં લોકોને તેમાં કોઈ રાહત મળવાની શક્યતા દેખાતી નથી. જો કેન્દ્ર પેટ્રોલ-ડીઝલનો જીએસટીમાં સમાવેશ કરી દે તો પણ ભાવ ઘટી શકે તેમ છે. પણ, તેવું કરવામાં પણ રાજ્યોની ટેક્સની આવકમાં ઘટાડો થાય તેમ છે. ત્યારે કેન્દ્ર સરકાર માટે પેટ્રોલ-ડીઝલના વધતા ભાવોથી લોકોને રાહત આપવાનો રસ્તો શોધવો એક પડકાર બની ગયો છે.